
A magyar húsfeldolgozó vállalatok termelési hatékonyságának elemzése

Kulcsszavak: technikai hatékonyság; termelési függvény; magyar húsipar
Tanulmányomban a 2011 és 2013 között sorozatosan bedőlő magyar húsipari vállalatok helyzetét vizsgálom. A csődközeli helyzeteknek véleményem szerint kétféle oka lehet: a kedvezőtlen piaci helyzet vagy a hatékonytalan termelés. E kutatás során ez utóbbi tényezőt elemzem. Két különböző termelési függvény becslése nyomán vállalati szintű hatékonytalanságokat számítok vállalatsoros NAV adatok felhasználásával.
Eredményeim alapján a vállalati szintű termelési hatékonyságok iparágra vett átlaga 0.33 és 0.67 közötti értékre tehető. Ez alapján van tere a hatékonyságnövelésnek, ugyanakkor spanyol és görög kutatások hasonló eredményre vezettek saját országuk húsiparát illetően. Másrészt, a termelési hatékonyságot összevetettem az adott vállalat néhány jellemzőjével is. Nagyobb adózás előtti eredmény és nagyobb foglalkoztatotti létszám ceteris paribus hatékonyabb vállalati működéssel párosult (vagyis sikerült kapcsolatot találni a termelés hatékonysága és nyereségessége között). Szintén megvizsgáltam, hogy a külföldi vagy a belföldi tulajdonú vállalatok hatékonyabbak-e, de a két csoport közötti különbség nem bizonyult szignifikánsnak.



